### **Architektonická štúdia**

**Mestský park je dôležitý nielen vďaka vzrastlej zeleni, ktorá poskytuje prirodzený tieň a zlepšuje mikroklímu, ale je aj veľmi obľúbeným miestom na stretávanie sa v podobe rôznych aktivít pre všetky vekové kategórie počas celého roka.**

Jeho stav nevyhovuje dnešným požiadavkám a preto je veľmi dôležité citlivo pristúpiť k jeho obnove.

Návrh architektonickej štúdie vychádza zo zachovania historických prvkov a hodnôt parku, hľadá rovnováhu medzi existujúcim a novonavrhovaným. Nadväzuje na kontinuitu vývoja a prináša novú pridanú hodnotu. Pri navrhovaní sa pracuje s viacerými vrstvami. Najdôležitejšia je práca s historickou kompozíciou, priestorovým vnímaním zelene, osovými a hmotovými základmi, ktoré vychádzajú z minulosti a sú pamiatkovo chránené.

V najbližšom období dôjde k rekonštrukcii alejí a obnove zelene. Po intenzívnych prieskumoch drevín bol vzhľadom na ich stav zvolený prístup obnovy citlivo rozdelený na etapy.

V rámci návrhu dôjde k zapracovaniu siluety vonkajšieho okruhu vo forme štrkotrávnika, ako odkaz na históriu. Aby bol park atraktívnejší pre jeho návštevníkov, v južnej časti (dnešných šatní pre volejbalistov) vznikne malá kaviareň obklopená zeleňou, ktorá bude nadväzovať na zrekonštruovanú multifunkčnú plochu pre šport a detské ihrisko. Centrálna plocha s pobytovou fontánou a altánkom je momentálne v štádiu riešenia. Pribudne aj zrekonštruovaný mýtny domček, ktorý bude slúžiť ako zázemie pre požičovňu diek, kníh a pod. V rámci rekonštrukcie je navrhovaný aj nový mobiliár, osvetlenie a smetné koše.

Víťazný tím krajinársko-architektonickej súťaže návrhov aktuálne pracuje na architektonickej štúdii, ktorú intenzívne konzultujú nielen s mestom Banská Bystrica, Krajským pamiatkovým úradom, ale aj so ZAaRESom, pretože následná údržba a starostlivosť o park a o zeleň sú kľúčové.

